സാമ്പത്തിക കുറ്റകൃത്യങ്ങൾ തടയുന്നതിനായി ആധാർ , പാൻ കാർഡുകൾ പരിശോധിച്ച് റദ്ദാക്കുന്ന നടപടികൾ കേന്ദ്ര സർക്കാർ തുടരുകയാണ് . ഇതിനോടകം 81 ലക്ഷം ആധാർ കാർഡുകളും 11 ലക്ഷം പാൻ കാർഡുകളും റദ്ദാക്കിയിട്ടുണ്ട് . ഒന്നിലധികം കാർഡുകളോ തെറ്റായ വിവരങ്ങൾ നൽകി സംഘടിപ്പിച്ച കാർഡുകളോ ഉപയോഗിച്ച് കള്ളപ്പണം വെളുപ്പിക്കുന്നുണ്ടെന്ന വിവരത്തിന്റെ അടിസ്ഥാനത്തിലാണ് ഇത്തരം നടപടികൾ . ആദായ നികുതി വകുപ്പിന്റെ വെബ്സൈറ്റിൽ പ്രവേശിച്ച് പാൻ കാർഡുകളുടെ സാധുത പരിശോധിക്കാവുന്നതാണ് . ആധാറുമായി ബന്ധിപ്പിക്കാത്ത പാൻ കാർഡുകൾ ഇതിന്റെ സമയപരിധി കഴിയുന്നതോടെ റദ്ദാക്കുമെന്നും ആദായ നികുതി വകുപ്പ് അറിയിച്ചിട്ടുണ്ട് . യുനീക് ഐഡന്റിഫിക്കേഷൻ അതോരിറ്റിയുടെ വെബ്സൈറ്റിലെ ആധാർ സർവ്വീസസ് എന്ന ലിങ്കിൽ നിന്ന് ആധാർ കാർഡുകൾ റദ്ദാക്കപ്പെട്ടിട്ടുണ്ടോ എന്നും പരിശോധിക്കാം . ആധാർ കാർഡുകൾ റദ്ദാക്കപ്പെട്ടാൽ തൊട്ടടുത്തുള്ള ആധാർ എൻറോൾമെന്റ് കേന്ദ്രങ്ങൾ സന്ദർശിച്ച് ഇവ ശരിയാക്കാനാവും . റദ്ദാക്കപ്പെട്ട ആധാർ കാർഡും വിലാസം തെളിയിക്കുന്ന രേഖയുമായി വേണം ആധാർ എൻറോൾമെന്റ് കേന്ദ്രത്തിലേക്ക് പോകാൻ . ഇവിടെ ആധാർ വിവരങ്ങൾ അപ്ഡേറ്റ് ചെയ്യാനുള്ള ഫോറം ലഭിക്കും . ആവശ്യമായ വിവരങ്ങൾ നൽകിയ ശേഷം വിരലടയാളവും കണ്ണുകളുടെ ചിത്രവും അടങ്ങുന്ന ബയോ മെട്രിക് വിവരങ്ങൾ വീണ്ടും ശേഖരിക്കും . നേരത്തെ ശേഖരിച്ച ബയോമെട്രിക് വിവരങ്ങളുമായി ഇതിന് വ്യത്യാസമുണ്ടെങ്കിൽ ആധാർ അപ്ഡേഷൻ സാധ്യമാവില്ല . 25 രൂപയാണ് ആധാർ വിവരങ്ങൾ അപ്ഡേറ്റ് ചെയ്യാനുള്ള ഫീസ് .